રાજકોટ, તા. 8 : `સા વિદ્યા યા વિમુક્તયે', `પાવકા ન સરસ્વતી' જેવા સંસ્કૃત સૂત્રોથી શિક્ષણ જગતને અલંકારિત કરાયું છે. પરંતુ જ્ઞાનની આ પવિત્ર ગંગા નૈતિકતા સાથે જેમને સ્નાનસૂતકનો સંબંધ ન હોય તેવા કુપાત્રોની કરતૂતોથી ખરડાઈને મેલી થઈ ગઈ છે. સૌરાષ્ટ્ર યુનિવર્સિટીમાં પીએચ.ડી. કરી રહેલી વિદ્યાર્થિનીને તેના માર્ગદર્શક ગુરૂ દ્વારા કરાતી સતામણી, શાળાના શિક્ષક દ્વારા અનૈતિક સંબંધ બાદ તંગ આવીને શિક્ષિકાની હત્યા સુધીનું અધમ કૃત્ય, અગાઉ બબ્બે સગીર છાત્રાને ભગાડી ગયા બાદ જેલમાંથી જામીન પર છૂટીને ફરીથી વિદ્યાર્થિનીને ભગાડી જતા ધવલ ત્રિવેદી જેવા લંપટ દુ:શાસનો જેવા કહેવાતા શિક્ષણવિદો દ્વારા કરાતા નૈતિકતા અને પવિત્રતાના ચીરહરણમાંથી ખુદ વિદ્યા મુક્ત થવા મથી રહી છે. શિક્ષણજગતના અધ:પતન સમાન ઘટનાઓએ આ ક્ષેત્રની ગરીમા ઘટાડીને ઘૂંટણીયે લાવી દીધી છે.